หุ้นกลุ่มแบงก์ และ KTB
ดัชนีหุ้นกลุ่มธนาคารพาณิชย์ ณ สิ้นปี 2561 อยู่ที่ 512.32 จุด
22 ก.ค. 2562

ลูบคมตลาดทุน : ธนะชัย ณ นคร
ดัชนีหุ้นกลุ่มธนาคารพาณิชย์ ณ สิ้นปี 2561 อยู่ที่ 512.32 จุด
ล่าสุด ปิดตลาดเมื่อวานนี้ (22 ก.ค.) ดัชนีหุ้นกลุ่มธนาคารขึ้นมาอยู่ที่ 516.64 จุด หรือเปลี่ยนแปลง +0.84% เท่านั้น
แน่นอน ย่อมมีปุจฉาว่า เกิดอะไรขึ้นกับหุ้นธนาคาร
ทำไมดัชนีของกลุ่มฯ ถึงปรับตัวขึ้นมาน้อยกว่าตลาด (SET Index) ที่ขึ้นมาถึง 10-11%
วานนี้หุ้นในกลุ่มธนาคารฯ จำนวน 11 แห่ง แจ้งผลประกอบการงวดไตรมาส 2/2562 กันออกมาครบแล้ว
กำไรสุทธิรวมกันกว่า 53,382 ล้านบาท  เพิ่มขึ้น 1.43% จากไตรมาส 2/2561
และกำไรสุทธิสำหรับงวดครึ่งปีแรก (มกราคม – มิถุนายน) 2562 มีจำนวน 109,333 ล้านบาท เพิ่มขึ้น 3.0% จากครึ่งปีแรกของปี 2561
ตัวเลขกำไรไตรมาส 2 ที่ว่านี้ หากมองจากภาพรวม ถือว่าดีกว่าที่นักวิเคราะห์ต่างคาดกันไว้เล็กน้อย
ทว่า หากมองเข้าไปข้างในกลุ่ม หรือเป็นแต่ละแบงก์ไป
จะพบว่ามีหุ้นแบงก์บางตัวที่กำไรต่ำกว่าคาดการณ์
และบางแบงก์กำไรสูงกว่าคาดการณ์ รวมถึงตัวเลขสำคัญทางการเงินต่าง ๆ ที่ออกมาค่อนข้างดี
นักลงทุนที่เล่นหุ้นกลุ่มธนาคาร ต่างพอทราบกันดีว่า หุ้นแบงก์นี่นะ จะมองแต่กำไรไม่ได้
แต่ยังต้องมองลึกเข้าไปยังตัวเลขสำคัญทางการเงินอีกหลาย ๆ ส่วน เช่น หนี้ที่ไม่ก่อให้เกิดรายได้ หรือ NPL เพิ่มขึ้น/ลดลงอย่างไร
และที่ว่าเพิ่มหรือลดลงนั้น มาจากเหตุใด
เป็นเพียงหนี้เสียที่จะเกิดขึ้นชั่วคราว หรืออาจจะมีแนวโน้มเพิ่มขึ้นต่อไปได้ในไตรมาสถัด ๆ ไปหรือไม่
นี่ยังไม่รวมถึงตัวเลขสำคัญอื่น ๆ เช่น Coverage ratio หรือลดลง (อย่างมีนัยสำคัญ) เงินกองทุนต่อสินทรัพย์เสี่ยง หรือ BIS Ratio เพิ่มไหม และสินเชื่อขยายตัวหรือไม่
เพราะตัวเลขเหล่านี้จะบ่งบอกว่า สถานะของแบงก์ในข้างหน้านั้น จะเป็นอย่างไร
ตัวเลขสำคัญเหล่านี้ จะต้องดูประกอบกันไป
สังเกตไหมว่า บางครั้งเวลาหุ้นแบงก์แจ้งงบออกมา มีกำไรมาก ๆ ทำให้ราคาหุ้นวิ่งขึ้นไปก่อน
แต่หลังจากนั้น ราคาค่อย ๆ ปรับลง และอาจจะลงไปติดลบ ซึ่งอาจจะมาจากมีการเข้าไปแกะตัวเลขที่จะเป็น “ความเสี่ยง” ของผลประกอบการในงวดถัด ๆ ไป ทำให้ต้องขายหุ้นออกมาไว้ก่อน
ไตรมาส 2/2562 ในมุมมองของโบรกฯ ก่อนหน้าที่แบงก์ต่าง ๆ จะแจ้งผลประกอบการนั้น ต่างมองว่า น่าจะ “ทรง ๆ” ครับ
ส่วนไตรมาส 3 มีโอกาสปรับตัวดีขึ้นได้ และจะเลยไปถึงไตรมาส 4
แต่เมื่อกำไรออกมาดีกว่าคาดกันไว้ และตัวเลขไส้ในต่าง ๆ ไม่ได้ถึงกับแย่อะไรกันมาก
เท่าที่เข้าไปตรวจสอบดูบทวิเคราะห์ของโบรกฯ ต่าง ๆ ส่วนใหญ่จะแนะนำซื้อหุ้นในกลุ่มธนาคาร และมีบางตัวแนะนำ “ถือ” ส่วนที่แนะนำ “ขาย” นั้นไม่มี
กรุงไทย หรือ KTB เป็นหุ้นแบงก์ที่โบรกฯ ต่างปลื้มกับผลประกอบการงวดไตรมาส 2
และมองว่าจะกลับมาโดดเด่นมาก ๆ
ค่า P/BV ปี 2562 เพียง 0.8 เท่า ต่ำกว่าค่าเฉลี่ยของกลุ่มธนาคารที่ราว 1.2 เท่า
อัตราผลตอบแทนเงินปันผลปานกลางประมาณ 4%
ตัวเลขเหล่านี้ ยังเป็นประเด็นหนุนราคาหุ้นหลัก
กรุงไทย ยังมีประเด็นบวกหนุนกำไรและราคา จากแนวโน้มการบันทึกกำไรพิเศษจากกรณีลูกหนี้  AQ (หรือ กฤษดามหานคร)ซึ่งคาดว่าจะเห็นความคืบหน้ามากขึ้นในครึ่งปีหลัง
ส่วนก่อนหน้านี้ ผู้บริหารแบงก์กรุงไทย เคยออกมาบอกว่า น่าแล้วเสร็จได้ในไตรมาส 3/2562 นี่แหละ
มีโบรกฯ 10 แห่งที่ Cover หุ้นกรุงไทยออกมา พบว่า มีโบรกฯ 8 แห่ง แนะนำ “ซื้อ” โบรกฯ 1 แห่ง แนะ “ถือ” และโบรกฯ อีก 1 แห่งแนะนำ “ขาย”
ราคาเป้าหมายสูงสุด 23.00 บาท ต่ำสุด 18.60 บาท
และมี IAA Consensus Target Price อยู่ที่ 21.75 บาท
วานนี้ราคาหุ้น KTB บวก 0.40 บาท ปิดที่ 19.90 บาท
ต้องลุ้นกันว่ารอบนี้ราคาจะกลับขึ้นมายืนเหนือ 20.00 บาท ได้อีกครั้งหรือไม่
หลังจากหลุดจากระดับดังกล่าวมาตั้งแต่ต้นปีที่ผ่านมา (25 ม.ค.)